(18)

It-taqsima 16 li ġejja tiddaħħal wara l-Artikolu 56c: “Taqsima 16 Għajnuna involuta fi prodotti finanzjarji appoġġjati mill-Fond InvestEU Artikolu 56d Kamp ta’ applikazzjoni u kundizzjonijiet komuni 1. Din it-Taqsima għandha tapplika għall-għajnuna involuta fi prodotti finanzjarji appoġġjati mill-Fond InvestEU li jipprovdu għajnuna lill-imsieħba tal-implimentazzjoni, lill-intermedjarji finanzjarji u/jew lill-benefiċjarji finali. 2. L-għajnuna għandha tkun kompatibbli mas-suq intern skont it-tifsira tal-Artikolu 107(3) tat-Trattat u għandha tkun eżentata mir-rekwiżit ta’ notifika tal-Artikolu 108(3) tat-Trattat, dment li jiġu ssodisfati l-kundizzjonijiet stipulati fil-Kapitolu I, f’dan l-Artikolu u fl-Artikolu 56e jew fl-Artikolu 56f. 3. L-għajnuna għandha tkun konformi mal-kundizzjonijiet applikabbli kollha stipulati fir-Regolament tal-[Fond InvestEU] [referenza] u l-Linji Gwida ta’ Investiment tal-InvestEU [referenza]. 4. Il-limiti massimi stipulati fl-Artikoli 56e u 56f għandhom japplikaw għall-finanzjament pendenti totali, sakemm dak il-finanzjament ikun fih għajnuna, ipprovdut taħt kwalunkwe prodott finanzjarju appoġġjat mill-Fond InvestEU. Il-limiti massimi għandhom japplikaw: (a) għal kull proġett fil-każ tal-għajnuna koperta mill-Artikolu 56e(2) u (3), mill-Artikolu 56e(4)(a)(i), mill-Artikolu 56e(5) u (6), mill-Artikolu 56e(7)(a) u (b) u mill-Artikolu 56e(8); (b) għal kull benefiċjarju finali fil-każ tal-għajnuna koperta mill-Artikolu 56e(4)(a)(ii) u (iii), mill-Artikolu 56e(7)(d), mill-Artikolu 56e(9) u mill-Artikolu 56f. 5. L-għajnuna ma għandhiex tingħata fil-forma ta’ rifinanzjament tal-portafolli eżistenti ta’ intermedjarji finanzjarji jew garanziji fuqhom. Artikolu 56e Il-kundizzjonijiet għall-għajnuna involuta fi prodotti finanzjarji appoġġjati mill-Fond InvestEU 1. L-għajnuna lill-benefiċjarju finali taħt prodott finanzjarju appoġġjat mill-Fond InvestEU għandha tkun konformi (a) mal-kundizzjonijiet stabbiliti f’wieħed mill-paragrafi minn 2 sa 9; u (b) f’każ li l-finanzjament jiġi pprovdut fil-forma ta’ self lill-benefiċjarju finali, dan għandu jkollu rata tal-imgħax li tikkorrespondi mill-inqas għar-rata bażi tar-rata ta’ referenza applikabbli fil-ħin tal-għoti tas-self. 2. L-għajnuna għall-infrastruttura tal-konnettività diġitali trans-Ewropea għandha tkun konformi mar-rekwiżiti li ġejjin: (a) Kundizzjonijiet kumulattivi ġenerali: (i) Il-proġett huwa proġett ta’ interess komuni fil-qasam tal-infrastruttura tal-konnettività diġitali skont ir-Regolament XX (ir-Regolament CEF2); (ii) L-ammont nominali ta’ finanzjament totali pprovdut lil kwalunkwe benefiċjarju finali għal kull proġett taħt l-appoġġ tal-Fond InvestEU ma għandux jaqbeż il-EUR 100 miljun; (iii) Il-benefiċjarju jipprovdi kontribuzzjoni finanzjarja ta’ mill-anqas 25 % tal-ispejjeż eliġibbli permezz tar-riżorsi proprji tiegħu jew permezz ta’ finanzjament estern f’forma li tkun eżentata minn kwalunkwe appoġġ finanzjarju pubbliku. B’mod alternattiv, meta tali finanzjament estern jiġi pprovdut permezz ta’ pjattaforma ta’ investiment li tikkombina sorsi differenti ta’ finanzjament, din il-kundizzjoni tiġi sostitwita bil-preżenza fi pjattaforma bħal din ta’ 30 % ta’ investiment privat; (iv) Huma biss l-ispejjeż tal-investiment eliġibbli skont ir-Regolament XX (ir-Regolament CEF2) għall-iskjerament tal-infrastruttura li huma eliġibbli għall-għajnuna; (v) Il-proġett jintgħażel f’konformità mar-Regolament XX (ir-Regolament CEF2): i) minn intermedjarju finanzjarju indipendenti maħtur mill-Kummissjoni Ewropea abbażi ta’ linji gwida dwar l-investiment miftiehma b’mod komuni; ii) mill-Kummissjoni Ewropea permezz ta’ proċess kompetittiv ta’ offerti abbażi ta’ kriterji ċari, trasparenti u mhux diskriminatorji; jew iii) minn esperti indipendenti maħtura mill-Kummissjoni Ewropea; (vi) Il-proġett jippermetti li l-kapaċitajiet tal-konnettività jmorru lil hinn mir-rekwiżiti relatati ma’ kwalunkwe obbligu legali eżistenti, bħal dawk inklużi f’liċenzja tal-ispettru; (vii) Il-proġett jiżgura l-aċċess bl-ingrossa miftuħ għal parti terza, inkluża separazzjoni taħt kundizzjonijiet ġusti, raġonevoli u mhux diskriminatorji f’konformità mal-Artikolu 52(5) u (6); għall-finijiet ta’ dan l-Artikolu, proġett jista’ joffri separazzjoni virtwali ekwivalenti, minflok separazzjoni fiżika, jekk il-prodott ta’ aċċess virtwali jkun rikonoxxut bħala ekwivalenti għas-separazzjoni fiżika mill-awtorità regolatorja nazzjonali ta’ Stat Membru jew mill-Kummissjoni; (viii) Il-proġett jaqa’ taħt waħda mill-kategoriji ta’ proġetti speċifikati taħt is-subparagrafu (b) hawn taħt u jissodisfa l-kundizzjonijiet speċifiċi rilevanti. (b) Kundizzjonijiet speċifiċi: (i) Il-kriterji speċifiċi kumulattivi li ġejjin għandhom japplikaw għal investimenti f’netwerks li kapaċi jipprovdu veloċitajiet simetriċi ta’ download u upload ta’ mill-inqas 1Gbps: — Il-proġett għandu l-għan li jgħaqqad l-ixprunaturi soċjoekonomiċi kif definiti fl-artikolu 8.3(a) tar-Regolament (UE) XX/XX (ir-Regolament CEF2) li huma impriżi pubbliċi jew privati fdati bl-operat tas-servizzi ta’ interess ekonomiku ġenerali fl-oqsma tal-edukazzjoni, is-servizzi soċjali, inklużi s-saħħa, l-amministrazzjoni pubblika, it-trasport, is-servizzi postali, il-kultura, kif imsemmi fl-Artikolu 106(2) tat-Trattat u f’konformità mad-Deċiżjoni tal-Kummissjoni 2012/21/UE jew mal-atti legali sussegwenti li jissostitwixxu d-deċiżjoni msemmija; — Il-proġett ikun ibbażat fuq falliment tas-suq identifikat ivverifikat permezz tal-immappjar xieraq disponibbli jew, meta tali mmappjar ma jkunx disponibbli, permezz ta’ konsultazzjoni pubblika; — L-ixprunaturi soċjoekonomiċi eliġibbli jistgħu jkunu konnessi biss mal-infrastruttura tal-proġett jekk ma jkollhomx aċċess għall-infrastruttura eżistenti jew ippjanata b’mod kredibbli fit-tliet snin li ġejjin jew fl-istess perjodu ta’ żmien tal-intervent appoġġjat ippjanat li jkun kapaċi jipprovdi veloċitajiet simetriċi ta’ download u upload ta’ mill-inqas 200 Mbps jew veloċità ta’ download ta’ mill-inqas 500 Mbps. — Il-proġett juri bidla fir-ritmu, billi jekk, bħala riżultat tal-intervent issussidjat, (i) isir investiment ġdid sinifikanti fin-netwerk broadband u (ii) l-infrastruttura ssussidjata trendi kapaċitajiet ġodda sinifikanti għas-suq f’termini tad-disponibbiltà u l-kapaċità tas-servizz tal-broadband, il-veloċitajiet u l-kompetizzjoni meta mqabbla mal-infrastruttura eżistenti jew ippjanata b’mod kredibbli fit-tliet snin li ġejjin jew fl-istess perjodu ta’ żmien tal-intervent appoġġjat ippjanat. Sabiex proġett jitqies li jġib investimenti ġodda sinifikanti, dawn l-investimenti jridu jmorru lil hinn mill-investimenti marġinali relatati biss mal-aġġornament tal-komponenti attivi tan-netwerk. Fir-rigward tad-dimostrazzjoni ta’ kapaċitajiet ġodda sinifikanti għas-suq f’termini tad-disponibbiltà u l-kapaċità tas-servizz tal-broadband, il-veloċitajiet u l-kompetizzjoni, l-infrastruttura ssussidjata għandha (i) tiżgura mill-inqas l-irdoppjar tal-veloċitajiet ta’ download u upload meta mqabbla mal-infrastruttura eżistenti u/jew ippjanata u (ii) tkun kapaċi tipprovdi veloċitajiet simetriċi ta’ download u upload ta’ mill-inqas 1Gbps. — L-għajnuna ma għandhiex tingħata għal proġetti li jinkludu żoni fejn żewġ netwerks NGA/NGN ikunu preżenti jew ippjanati b’mod kredibbli fit-tliet snin li ġejjin jew fl-istess perjodu ta’ żmien tal-intervent appoġġjat ippjanat jew li jinkludu żoni fejn mill-inqas netwerk wieħed b’kapaċità għolja ħafna li kapaċi jipprovdi veloċitajiet simetriċi ta’ download u upload ta’ mill-inqas 1Gbps ikun preżenti jew ippjanat b’mod kredibbli fit-tliet snin li ġejjin jew fl-istess perjodu ta’ żmien tal-intervent appoġġjat ippjanat. (ii) Il-kriterji speċifiċi kumulattivi li ġejjin għandhom japplikaw għall-investimenti transfruntiera fl-iskjerament tal-kurituri tal-5G tul mogħdijiet ewlenin tat-trasport: — Il-proġett jiżgura kopertura transkonfinali mingħajr interruzzjoni f’kuritur tal-5G tul rotot ewlenin tat-trasport, inklużi t-toroq, il-linji ferrovjarji u l-passaġġi tal-ilma interni, kif definiti fir-Regolament (UE) XX/XX (ir-Regolament CEF2); — Il-proġett jikkonsisti f’sezzjoni transkonfinali kif definita skont ir-Regolament (UE) XX/XX (ir-Regolament CEF2) li (i) tinvolvi mill-inqas żewġ Stati Membri billi taqsam il-fruntiera bejn żewġ Stati Membri jew aktar, jew (ii) taqsam il-fruntiera ta’ mill-inqas Stat Membru wieħed u pajjiż taż-Żona Ekonomika Ewropea; — Il-proġett jiżgura investiment ġdid sinifikanti fin-netwerk tal-broadband li jmur lil hinn mill-investimenti marġinali relatati sempliċiment mal-aġġornament tal-komponenti attivi tan-netwerk. — Il-proġett jappoġġja l-iskjerament ta’ infrastruttura passiva ġdida biss jekk l-infrastruttura passiva eżistenti ma tkunx tista’ terġa’ tintuża. (iii) Il-kriterji speċifiċi kumulattivi li ġejjin għandhom japplikaw għall-proġetti transkonfinali ta’ terabit backbone li jinterkonnettjaw ċerti faċilitajiet tal-informatika, faċilitajiet tas-supercomputing u infrastruttura tad-data kif definiti hawn taħt: — Il-proġett jappoġġja l-interkonnessjoni b’konnettività mingħajr restrizzjoni minn tarf sa tarf b’minimu ta’ 1Tbps, b’konnessjoni diretta jew bl-iskjerament ta’ dawk l-elementi meħtieġa biex jingħaqdu ma’ sinsla pan-Ewropea, ta’ mill-inqas żewġ faċilitajiet tal-informatika, faċilitajiet tas-supercomputing jew infrastrutturi tad-data i) li jipparteċipaw fl-Impriża Konġunta għall-Computing ta’ Prestazzjoni Għolja Ewropew stabbilita skont ir-Regolament tal-Kunsill (UE) 2018/1488 (Regolament tal-Kunsill (UE) 2018/1488 tat-28 ta’ Settembru 2018 li jistabbilixxi l-Impriża Konġunta għall-Computing ta’ Prestazzjoni Għolja Ewropew ST/10594/2018/INIT, ĠU L 252, 8.10.2018, p. 1-34), infrastrutturi tar-riċerka, inizjattivi ewlenin tar-riċerka u missjonijiet definiti skont ir-Regolament (UE) XX/XX (Regolament dwar Orizzont Ewropa) u r-Regolament tal-Kunsill (KE) Nru 723/2009 tal-25 ta’ Ġunju 2009 dwar il-qafas ġuridiku Komunitarju applikabbli għal Konsorzju għal Infrastruttura Ewropea ta’ Riċerka (ERIC) (ĠU L 206, 8.8.2009, p. 1.); u ii) li jinsabu f’mill-inqas żewġ Stati Membri tal-UE jew fi Stat Membru tal-UE u membru taż-Żona Ewropea tar-Riċerka; — Il-proġett jiżgura investiment ġdid sinifikanti fin-netwerk tal-broadband li jmur lil hinn mill-investimenti marġinali, bħal investimenti relatati ma’ sempliċi aġġornamenti tas-softwer jew liċenzjar; — Il-proġett jiġi implimentat permezz tax-xiri ta’ kapaċità u/jew tagħmir imwettaq permezz ta’ akkwist pubbliku; — Il-proġett jappoġġja l-iskjerament ta’ infrastruttura passiva ġdida biss jekk l-infrastruttura passiva eżistenti ma tkunx tista’ terġa’ tintuża. (iv) Il-kriterji speċifiċi kumulattivi li ġejjin għandhom japplikaw għall-proġetti transkonfinali ta’ netwerks sinsla li jgħaqqdu flimkien l-infrastrutturi tal-cloud: — Il-proġett jgħaqqad flimkien l-infrastrutturi tal-cloud ta’ xprunaturi soċjoekonomiċi kif definiti fl-artikolu 8.3(a) tar-Regolament XX (ir-Regolament CEF2) li huma impriżi pubbliċi jew privati fdati bl-operat ta’ servizzi ta’ interess ekonomiku ġenerali fl-oqsma tal-edukazzjoni, servizzi soċjali, inklużi s-saħħa, l-amministrazzjoni pubblika, it-trasport, is-servizzi postali, il-kultura, kif imsemmija fl-Artikolu 106(2) tat-Trattat u f’konformità mad-Deċiżjoni tal-Kummissjoni 2012/21/UE (*9) jew l-atti legali sussegwenti li jissostitwixxu d-deċiżjoni msemmija; — Il-proġett jikkonsisti fl-iskjerament ta’ netwerks sinsla transkonfinali ġodda jew aġġornament sinifikanti ta’ dawk eżistenti li (i) jinvolvu mill-inqas żewġ Stati Membri billi jaqsmu l-fruntiera bejn żewġ Stati Membri jew aktar jew (ii) jaqsmu l-fruntiera bejn mill-inqas Stat Membru wieħed u pajjiż taż-Żona Ekonomika Ewropea; — Il-proġett ikopri mill-inqas tliet entitajiet fost l-ixprunaturi soċjoekonomiċi eliġibbli li joperaw fi Stat Membru differenti mill-oħrajn; — Il-proġett jiżgura investiment ġdid sinifikanti fin-netwerk tal-broadband li jmur lil hinn mill-investimenti marġinali, bħal investimenti relatati ma’ sempliċi aġġornamenti tas-softwer jew liċenzjar. Il-proġett għandu jkun kapaċi jipprovdi veloċitajiet simetriċi ta’ download u upload ta’ mill-inqas multipli ta’ 10Gbps; — Il-proġett jappoġġja l-iskjerament ta’ infrastruttura passiva ġdida biss jekk l-infrastruttura passiva eżistenti ma tkunx tista’ terġa’ tintuża. (v) Il-kriterji speċifiċi kumulattivi li ġejjin għandhom japplikaw għal investiment f’kejbils transkonfinali taħt il-baħar: — Il-proġett jikkonsisti f’sezzjonijiet transfruntiera kif definiti skont ir-Regolament XX (ir-Regolament CEF2) li (i) jinvolvu mill-inqas żewġ Stati Membri billi jaqsmu l-fruntiera bejn żewġ Stati Membri jew aktar, jew (ii) jaqsmu l-fruntiera ta’ mill-inqas Stat Membru wieħed u pajjiż taż-Żona Ekonomika Ewropea. B’mod alternattiv, l-infrastruttura appoġġjata hija netwerk bl-ingrossa biss u ttejjeb il-konnettività tar-reġjuni ultraperiferiċi Ewropej jew tat-territorji extra-Ewropej, anki fi Stat Membru wieħed. — L-għajnuna ma għandhiex tingħata għal proġetti f’rotot diġà moqdija minn żewġ infrastrutturi sinsla eżistenti jew ippjanati. — Il-proġett jiżgura investiment ġdid sinifikanti fin-netwerk tal-broadband, billi jvara kejbil ġdid taħt il-baħar jew konnessjoni ma’ kejbil eżistenti taħt il-baħar, jindirizza kwistjonijiet ta’ ridondanza u jmur lil hinn minn investimenti marġinali. Il-proġett għandu jkun kapaċi jipprovdi veloċitajiet simetriċi ta’ download u upload ta’ mill-inqas 1Gbps. — Il-proġett jappoġġja l-iskjerament ta’ infrastruttura passiva ġdida biss jekk l-infrastruttura passiva eżistenti ma tkunx tista’ terġa’ tintuża. 3. L-għajnuna għall-ġenerazzjoni tal-enerġija u għall-infrastruttura tal-enerġija għandha tkun konformi mar-rekwiżiti li ġejjin: (a) l-għajnuna għandha tingħata biss għall-investimenti f’infrastruttura tal-enerġija li tuża l-gass u l-elettriku li hija soġġetta għall-aċċess ta’ partijiet terzi, ir-regolamentazzjoni tat-tariffi u s-separazzjoni f’konformità mal-leġiżlazzjoni dwar is-suq intern tal-enerġija għall-kategoriji li ġejjin ta’ proġetti: (i) fir-rigward tal-ħażna tal-enerġija, il-proġetti inklużi fil-lista tal-Unjoni ta’ Proġetti ta’ Interess Komuni fl-Anness VII tar-Regolament (UE) Nru 347/2013 tal-Parlament Ewropew u tal-Kunsill (*9); (ii) fir-rigward tal-proġetti tal-infrastruttura tal-enerġija minbarra l-ħażna: — grilji intelliġenti; — proġetti, li jissodisfaw kwalunkwe wieħed mill-kriterji stipulati fl-Artikolu 4(1)(c) tar-Regolament (UE) Nru 347/2013; — proġetti inklużi fil-lista tal-Unjoni ta’ Proġetti ta’ Interess Komuni fl-Anness VII għar-Regolament (UE) Nru 347/2013; — proġetti f’żoni assistiti; (b) l-għajnuna għall-investiment għall-ġenerazzjoni tal-enerġija minn sorsi tal-enerġija rinnovabbli għandha tkun konformi mar-rekwiżiti li ġejjin: (i) l-għajnuna għandha tingħata biss għal installazzjonijiet ġodda magħżula fuq bażi kompetittiva, trasparenti, oġġettiva u mhux diskriminatorja; (ii) l-għajnuna ma għandhiex tingħata għal installazzjonijiet tal-enerġija idroelettrika li ma jkunux konformi mal-kundizzjonijiet stipulati fid-Direttiva 2000/60/KE (*10); (iii) fil-każ ta’ installazzjonijiet li jipproduċu bijofjuwils, l-għajnuna għandha tingħata biss għal installazzjonijiet li jipproduċu bijokarburanti sostenibbli minbarra bijofjuwils magħmula mill-ikel. (c) L-ammont nominali ta’ finanzjament totali pprovdut lil kwalunkwe benefiċjarju finali għal kull proġett imsemmi fil-punt (a) ta’ dan il-paragrafu taħt l-appoġġ tal-Fond InvestEU ma għandux jaqbeż il-EUR 150 miljun. L-ammont nominali ta’ finanzjament totali pprovdut lil kwalunkwe benefiċjarju finali għal kull proġett imsemmi fil-punt (b) ta’ dan il-paragrafu taħt l-appoġġ tal-Fond InvestEU ma għandux jaqbeż il-EUR 75 miljun. 4. L-għajnuna għal infrastruttura u attivitajiet soċjali, edukattivi, kulturali u tal-wirt naturali għandha tkun konformi mar-rekwiżiti li ġejjin: (a) l-ammont nominali ta’ finanzjament totali pprovdut lil kwalunkwe benefiċjarju finali taħt l-appoġġ tal-Fond InvestEU ma għandux ikun ta’ aktar minn: (i) EUR 100 miljun għal kull proġett għal investimenti f’infrastruttura li tintuża għall-għoti ta’ servizzi soċjali, għal skopijiet edukattivi u kulturali u l-attivitajiet stabbiliti fl-Artikolu 53(2), inkluż il-wirt naturali; (ii) EUR 30 miljun għall-attivitajiet relatati mas-servizzi soċjali u l-kultura; (iii) EUR 5 miljun għall-edukazzjoni u t-taħriġ. (b) l-għajnuna ma għandhiex tingħata għal taħriġ immirat biex ikun konformi mar-rekwiżiti tat-taħriġ nazzjonali obbligatorju. 5. L-għajnuna għat-trasport u għall-infrastrutturi tat-trasport għandha tkun konformi mar-rekwiżiti li ġejjin: (a) l-għajnuna għall-infrastruttura, għajr il-portijiet, għandha tiġi pprovduta biss għall-proġetti li ġejjin: (i) il-proġetti ta’ interess komuni kif definiti fil-punt (a) tal-Artikolu 3 tar-Regolament (UE) Nru 1315/2013, ħlief għal proġetti li jikkonċernaw l-infrastruttura tal-portijiet jew tal-ajruporti; (ii) il-konnessjonijiet man-nodi urbani tan-netwerk tat-trasport Trans-Ewropew; (iii) il-vetturi ferrovjarji għall-forniment biss ta’ servizzi ta’ trasport bil-ferrovija mhux koperti minn kuntratt ta’ servizz pubbliku skont it-tifsira tar-Regolament (KE) Nru 1370/2007 (*11), dment li l-benefiċjarju jkun entrant ġdid; (iv) it-trasport urban; (v) l-infrastruttura ta’ karburant alternattiv jew infrastruttura tal-mobbiltà mingħajr emissjonijiet jew b’emissjonijiet baxxi. (b) l-għajnuna għall-proġetti ta’ infrastruttura tal-portijiet għandha tkun konformi mar-rekwiżiti li ġejjin: (i) l-għajnuna tista’ tiġi pprovduta biss għal investimenti f’infrastruttura tal-aċċess u infrastruttura tal-portijiet magħmula disponibbli għall-utenti interessati fuq bażi ugwali u mhux diskriminatorja skont it-termini tas-suq; (ii) kwalunkwe konċessjoni jew inkarigu ieħor lil parti terza biex tibni, taġġorna, topera jew tikri l-infrastruttura tal-portijiet megħjuna għandha tiġi assenjata fuq bażi kompetittiva, trasparenti, mhux diskriminatorja u mhux kundizzjonali; (iii) l-għajnuna ma għandhiex tingħata għal investimenti f’sovrastrutturi tal-portijiet. (c) L-ammont nominali ta’ finanzjament totali pprovdut skont il-punti (a) jew (b) ta’ dan il-paragrafu lil kwalunkwe benefiċjarju finali għal kull proġett taħt l-appoġġ tal-Fond InvestEU ma għandux jaqbeż il-EUR 150 miljun. 6. L-għajnuna għal infrastrutturi oħrajn għandha tkun konformi mar-rekwiżiti li ġejjin: (a) l-għajnuna għandha tiġi pprovduta biss għall-proġetti li ġejjin: (i) investiment fil-provvista tal-ilma u fl-infrastruttura tal-ilma mormi għall-pubbliku ġenerali; (ii) investiment fl-iskart, fir-riċiklaġġ u fil-preparazzjoni għall-użu mill-ġdid f’konformità mal-Artikolu 47(1) sa (6) ta’ dan ir-Regolament, sakemm dan ikun immirat lejn il-ġestjoni tal-iskart iġġenerat minn impriżi oħrajn; (iii) investiment fl-infrastruttura tar-riċerka; (iv) investiment fil-kostruzzjoni jew fl-aġġornament ta’ faċilitajiet ta’ ragruppament tal-innovazzjoni; (b) l-ammont nominali ta’ finanzjament totali pprovdut lil kwalunkwe benefiċjarju finali għal kull proġett taħt l-appoġġ tal-Fond InvestEU ma għandux jaqbeż il-EUR 100 miljun. 7. L-għajnuna għall-ħarsien tal-ambjent, inkluża l-protezzjoni tal-klima, għandha tkun konformi mar-rekwiżiti li ġejjin: (a) l-għajnuna għandha tiġi pprovduta biss għall-proġetti li ġejjin: (i) investimenti li jippermettu lill-impriżi jirrimedjaw jew jipprevjenu ħsara fl-ambjent fiżiku tal-madwar (inkluż it-tibdil fil-klima) jew riżorsi naturali mill-attivitajiet tal-benefiċjarju stess, sakemm l-investiment imur lil hinn mill-istandards tal-Unjoni għall-ħarsien tal-ambjent jew iżid il-livell ta’ ħarsien tal-ambjent fin-nuqqas ta’ standards tal-Unjoni jew jikkostitwixxi adattament bikri għall-istandards futuri tal-Unjoni għall-ħarsien tal-ambjent; (ii) miżuri li jtejbu l-effiċjenza enerġetika ta’ impriża, sakemm it-titjib fl-effiċjenza enerġetika ma jsirx biex jiżgura li l-impriża tkun konformi mal-istandards tal-Unjoni diġà adottati, anki jekk dawn ikunu għadhom ma daħlux fis-seħħ; (iii) rimedju ta’ siti kkontaminati, sakemm ma jkun hemm l-ebda persuna fiżika jew ġuridika responsabbli għall-ħsara ambjentali skont il-liġi applikabbli li tkun identifikata f’konformità mal-prinċipju ta’ “min iniġġes iħallas” kif imsemmi fl-Artikolu 45(3); (iv) studji ambjentali; (v) titjib u restawr tal-bijodiversità u tal-ekosistemi fejn dik l-attività tikkontribwixxi għall-protezzjoni, il-konservazzjoni jew ir-restawr tal-bijodiversità u għall-kisba tal-kundizzjoni tajba tal-ekosistemi, jew għall-protezzjoni tal-ekosistemi li diġà huma f’kundizzjoni tajba. (b) sa fejn il-miżura ta’ għajnuna tkun tirrigwarda miżuri li jtejbu l-effiċjenza enerġetika f’bini residenzjali u bini ddedikat għall-forniment ta’ attivitajiet relatati mas-servizzi soċjali, hija tista’ tingħata wkoll għal miżuri li simultanjament itejbu l-effiċjenza enerġetika tal-bini residenzjali u jintegraw installazzjonijiet li jiġġeneraw l-enerġija rinnovabbli fuq il-post tal-bini residenzjali kkonċernat mill-miżura ta’ għajnuna għall-effiċjenza enerġetika, soġġett għall-kundizzjonijiet li ġejjin: (i) l-installazzjoni integrata għall-ġenerazzjoni tal-enerġija rinnovabbli fuq il-post tirrigwarda l-produzzjoni tal-elettriku u/jew tas-sħana; hija tista’ tkun ikkombinata ma’ tagħmir tal-ħażna; (ii) il-produzzjoni tal-installazzjoni li tiġġenera l-enerġija rinnovabbli fuq il-post ma għandhiex taqbeż b’aktar minn 20 % d-domanda aggregata globali għall-konsum tar-residenti tal-bini; (iii) il-kapaċità installata tal-installazzjoni li tiġġenera l-enerġija rinnovabbli ma għandhiex taqbeż il-500 kW; (iv) il-benefiċjarju finali tal-għajnuna jista’ jkun jew is-sid tal-bini jew inkwilin; (c) l-ammont nominali ta’ finanzjament totali pprovdut lil kwalunkwe benefiċjarju finali għal kull proġett imsemmi fil-punti (a) u (b) ta’ dan il-paragrafu taħt l-appoġġ tal-Fond InvestEU ma għandux jaqbeż il-EUR 50 miljun; (d) l-għajnuna għal miżuri maħsuba biex itejbu l-effiċjenza enerġetika tal-bini tista’ tkun relatata wkoll mal-faċilitazzjoni tal-kuntratti tar-rendiment fl-użu tal-enerġija soġġetti għall-kundizzjonijiet li ġejjin: (i) l-ammont nominali tal-finanzjament totali pprovdut għal kull benefiċjarju finali taħt l-appoġġ tal-Fond InvestEU ma jaqbiżx it-EUR [30] miljun; (ii) l-appoġġ jieħu l-forma ta’ self jew garanzija; (iii) l-appoġġ jiġi pprovdut lil SMEs jew kumpaniji żgħar b’kapitalizzazzjoni medja; (iv) l-appoġġ jiġi pprovdut biss għall-ikkuntrattar għall-prestazzjoni tal-enerġija skont it-tifsira tal-Artikolu 2(27) tad-Direttiva 2012/27/UE dwar l-effiċjenza enerġetika (*12). 8. L-għajnuna għar-riċerka, l-iżvilupp, l-innovazzjoni u d-diġitalizzazzjoni għandha tkun konformi mar-rekwiżiti li ġejjin: (a) l-għajnuna tista’ tingħata għal: (i) riċerka fundamentali; (ii) riċerka industrijali; (iii) żvilupp sperimentali; (iv) innovazzjoni tal-proċess jew tal-organizzazzjoni għall-SMEs; (v) servizzi ta’ konsulenza għall-innovazzjoni u servizzi ta’ appoġġ għall-innovazzjoni għall-SMEs; (vi) diġitalizzazzjoni għall-SMEs; (b) għal proġetti li jaqgħu taħt il-punti (i), (ii) u (iii) tal-punt (a) ta’ dan il-paragrafu, l-ammont nominali ta’ finanzjament totali pprovdut lil kwalunkwe benefiċjarju finali għal kull proġett taħt l-appoġġ tal-Fond InvestEU ma għandux jaqbeż il-EUR 75 miljun. Għal proġetti li jaqgħu taħt il-punti (iv), (v) u (vi) tal-punt (a) ta’ dan il-paragrafu, l-ammont nominali ta’ finanzjament totali pprovdut lil kwalunkwe benefiċjarju finali għal kull proġett taħt l-appoġġ tal-Fond InvestEU ma għandux jaqbeż it-EUR [30] miljun. 9. L-SMEs jew il-kumpaniji żgħar b’kapitalizzazzjoni medja jistgħu, minbarra r-raġunijiet ta’ kompatibbiltà previsti fil-paragrafi (2) sa (8) ta’ dan l-Artikolu, jirċievu wkoll għajnuna fil-forma ta’ finanzjament appoġġjat mill-Fond InvestEU, dment li: (a) l-ammont nominali ta’ finanzjament totali pprovdut għal kull benefiċjarju finali taħt l-appoġġ tal-Fond InvestEU ma jaqbiżx il-EUR 15-il miljun u jiġi pprovdut lil: (i) mikrointrapriżi; (ii) SMEs li jkunu għadhom ma bdew joperaw fl-ebda suq jew li jkunu ilhom joperaw għal inqas minn 7 snin wara l-ewwel bejgħ kummerċjali tagħhom; (iii) SMEs li jidħlu għal prodott ġdid jew f’suq ġeografiku ġdid, fejn l-investiment inizjali għad-dħul f’suq ġdid tal-prodott jew ġeografiku irid ikun ogħla minn 50 % tal-fatturat annwali medju fil-ħames snin preċedenti; (iv) intrapriżi innovattivi; (v) SMEs jew kumpaniji żgħar b’kapitalizzazzjoni medja li jinsabu f’żoni assistiti, dment li l-finanzjament ma jintużax għar-rilokazzjoni tal-attivitajiet kif definiti fl-Artikolu 2(61 a); jew (b) l-ammont nominali ta’ finanzjament totali pprovdut għal kull benefiċjarju finali taħt l-appoġġ tal-Fond InvestEU ma jaqbiżx iż-EUR 2 miljun. Artikolu 56f Il-kundizzjonijiet għall-għajnuna involuta fi prodotti finanzjarji xprunati kummerċjalment appoġġjati mill-Fond InvestEU 1. Il-finanzjament lill-benefiċjarji finali għandu jiġi pprovdut mill-intermedjarji finanzjarji kummerċjali li għandhom jintgħażlu b’mod miftuħ, trasparenti u mhux diskriminatorju abbażi ta’ kriterji oġġettivi. 2. L-intermedjarju finanzjarju kummerċjali li jipprovdi finanzjament lill-benefiċjarju finali għandu jżomm skopertura minima għar-riskju ta’ 20 % ta’ kull tranżazzjoni ta’ finanzjament. 3. L-ammont nominali ta’ finanzjament totali pprovdut lil kull benefiċjarju finali mill-intermedjarju finanzjarju kummerċjali ma għandux jaqbeż is-EUR 7,5 miljun. (*9) Ir-Regolament (UE) Nru 347/2013 tal-Parlament Ewropew u tal-Kunsill tas-17 ta’ April 2013 dwar linji gwida għall-infrastruttura tal-enerġija trans-Ewropea u li jħassar id-Deċiżjoni Nru 1364/2006/KE u li jemenda r-Regolamenti (KE) Nru 713/2009, (KE) Nru 714/2009 u (KE) Nru 715/2009 (ĠU L 115, 25.4.2013, p. 39)." (*9) Ir-Regolament (UE) Nru 347/2013 tal-Parlament Ewropew u tal-Kunsill tas-17 ta’ April 2013 dwar linji gwida għall-infrastruttura tal-enerġija trans-Ewropea u li jħassar id-Deċiżjoni Nru 1364/2006/KE u li jemenda r-Regolamenti (KE) Nru 713/2009, (KE) Nru 714/2009 u (KE) Nru 715/2009 (ĠU L 115, 25.4.2013, p. 39)." (*10) Id-Direttiva 2000/60/KE tal-Parlament Ewropew u tal-Kunsill li tistabbilixxi qafas għal azzjoni Komunitarja fil-qasam tal-politika tal-ilma (ĠU L XXX, XX.XX.XXXX, p. xx)." (*11) Ir-Regolament (KE) Nru 1370/2007 tal-Parlament Ewropew u tal-Kunsill tat-23 ta’ Ottubru 2007 dwar servizzi pubbliċi tat-trasport tal-passiġġieri bil-ferrovija u bit-triq u li jħassar ir-Regolamenti tal-Kunsill (KEE) Nri 1191/69 u 1107/70 (ĠU L 315, 3.12.2007, p. 1)." (*12) Id-Direttiva 2012/27/UE tal-Parlament Ewropew u tal-Kunsill tal-25 ta’ Ottubru 2012 dwar l-effiċjenza fl-enerġija, li temenda d-Direttivi 2009/125/KE u 2010/30/UE u li tħassar id-Direttivi 2004/8/KE u 2006/32/KE (ĠU L 315, 14.11.2012, p. 1).”"